માઇક્રો ડેટા નબળા રહ્યા છે. આઇઆઇપી અને ફુગાવાના ડેટા બિનપ્રોત્સાહક રહ્યા પછી સોમવારે આવેલા આયાત-નિકાસના આંકડા પણ નબળા હતા. ટ્રેડ વોરની અસર થઈ હોય તેમ નિકાસમાં ઘટાડો જોવાયો હતો. બીજી તરફ તહેવારોની મોસમ જામી હોવા છતાં વેચાણમાં હજી નોંધપાત્ર ઉછાળો આવ્યો નથી એમ ઇન્ડસ્ટ્રીઝના સૂત્રોનું કહેવું હતું. આથી ચિત્ર હજી અસ્પષ્ટ્ર રહેતાં તેની પણ અસર માર્કેટ પર આવશે એમ જાણકારોનું માનવું હતું. ક્રૂડના વધતા ભાવને કારણે ભારતીય રૂપિયો ફરી ડગમગ્યો હોવાથી એફઆઇઆઈ ભારતીય શેરબજારમાં સતત વેચવાલ રહે તેવી ધારણા મૂકવામાં આવે છે. વેચાણો કપાતા સેન્સેક્સની સાથે બ્રોડબેઇઝ આંક જેવા કે મિડ કેપ 88 પોઇન્ટ અને સ્મોલ કેપ 194 પોઇન્ટ વધ્યા હતા. માર્કેટ બ્રેડથ સુધરીને વધનાર 1629 શેરો સામે ઘટનાર 973 શેરો હતા. સેક્ટોરલ આંકમાં એનર્જી, એફેમસીજી, હેલ્થકેર, આઇટી, ટેલિકોમ, ઓઇલ અને પાવર આંક સુધર્યા હતા તો ઓટો, બેન્ક, કન્ઝયુમર ડ્યુરેબલના આંકમાં ઘટાડો જોવાયો હતો. એશિયાના બધા જ શેરબજારમાં નરમાઈ હતી. ટ્રેડ વોરની ભિતી વચ્ચે જાપાનનો નિક્કી સૌથી વધુ 424 પોઇન્ટ ઘટ્યો હતો તો ચીન અને હોંગકોંગના શેરબજાર પણ નરમ રહ્યા હતા. યુરોપના શેરબજારમાં ઇટાલીના બજેટની ક્રાઇસિસનો ગભરાટ શમ્યો હોવા છતાં મિશ્ર પ્રવાહ જોવાયા હતા.